“สุเชษฐ์” แนะเก็งกำไร 7 หุ้นเด่น พ่วงกลุ่มท่องเที่ยว  
“สุเชษฐ์ สุขแท้” มองตลาดหุ้นยังผวาเฟดเร่งขึ้นดอกเบี้ย ส่งผลให้เศรษฐกิจโลกถดถอย คาดสัปดาห์นี้ดัชนีหุ้นไทยเคลื่อนไหวกรอบแนวรับ 1,611–1,600 จุด แนวต้าน 1,620-1,630 จุด แนะเก็งกำไร 7 หุ้น ได้แก่ CPALL-KBANK-SCC–SPALI-PR9-BGRIM–GPSC พ่วงกลุ่มท่องเที่ยว
“สุเชษฐ์ สุขแท้” มองตลาดหุ้นยังผวาเฟดเร่งขึ้นดอกเบี้ย ส่งผลให้เศรษฐกิจโลกถดถอย คาดสัปดาห์นี้ดัชนีหุ้นไทยเคลื่อนไหวกรอบแนวรับ 1,611–1,600 จุด แนวต้าน 1,620-1,630 จุด แนะเก็งกำไร 7 หุ้น ได้แก่ CPALL-KBANK-SCC–SPALI-PR9-BGRIM–GPSC พ่วงกลุ่มท่องเที่ยว
27 ก.ย. 2565

นายสุเชษฐ์ สุขแท้ รองกรรมการผู้จัดการ ฝ่ายมีเดียมาร์เก็ตติ้ง บริษัทหลักทรัพย์ เอเอสแอล จำกัด เปิดเผยผ่านรายการ “ข่าวหุ้นเจาะตลาด” วันนี้ (27 ก.ย. 65) ว่าช่วงนี้นักลงทุนในตลาดหุ้นไทยยังคงมีความกังวลเรื่องการขึ้นดอกเบี้ยเฟด และภาวะเศรษฐกิจโลกที่เสี่ยงถดถอย อย่างไรก็ตามตลอดทั้งสัปดาห์นี้ดัชนีหุ้นไทยจะเคลื่อนไหวแนวรับที่ระดับ 1,611–1,600 จุด แนวต้านที่ 1,620 -1,630 จุด
ทั้งนี้มีคำแนะนำต่อนักลงทุนว่าให้เล่นอย่างระมัดระวัง ซึ่งหากจะเล่นดัชนีรีบาวน์ให้รอดูทิศทางตลาดหุ้นในภูมิภาคยุโรปควบคู่ไปด้วย สำหรับหุ้นที่แนะนำนักลงทุนเข้าซื้อเก็งกำไร ได้แก่ บริษัทซีพี ออลล์ จำกัด (มหาชน) หรือ CPALL ให้แนวรับอยู่ที่ 55 บาท ส่วนแนวต้านอยู่ที่ 60 บาท หากผ่านได้ทดสอบแนวต้านถัดไป 63 บาท ตามด้วย ธนาคารกสิกรไทย จำกัด (มหาชน) หรือ KBANK ให้แนวรับอยู่ที่ 140 บาท ส่วนแนวต้านอยู่ที่ 155 บาท หากผ่านได้ทดสอบแนวต้านถัดไป 160 บาท
ขณะเดียวกัน บริษัท ปูนซิเมนต์ไทย จำกัด(มหาชน)  หรือ SCC ให้แนวรับอยู่ที่ 320 บาท ส่วนแนวต้านอยู่ที่ 360 บาท รวมถึง บริษัท ศุภาลัย จำกัด (มหาชน)  หรือ SPALI ให้แนวรับอยู่ที่ 19 บาท ส่วนแนวต้าน 20 บาท และบริษัทโรงพยาบาลพระรามเก้า จำกัด (มหาชน) หรือ PR9 ให้แนวรับอยู่ที่ 18 บาท ส่วนแนวต้านอยู่ที่ 19 บาท
นอกจากนี้ยังแนะนำให้นักลงทุนเข้าเก็งกำไรหุ้นกลุ่มโรงไฟฟ้าที่ราคาอ่อนตัวลงมา เช่น บริษัท บี.กริม เพาเวอร์ จำกัด (มหาชน)หรือ BGRIM และ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ร่วมไปจนถึงหุ้นกลุ่มท่องเที่ยว ที่คาดว่าจะรีบาวน์กลับมาหลังจากพักฐาน